Omkring 450 deltagere var mødt op til det årlige champagneløb i Idrætscenter Hobro. Nogle af dem, der var mødt, var Nadia og hendes mor Laila Elisabeth Pedersen. -	Jeg synes, det er megafedt at komme ud og opleve den stemning, der er, og folk, der har forskellige nytårshatte på, fortæller Nadia Elisabeth Pedersen. -	Vi har før løbet den her tur – fantastiske omgivelser – og så er det nogle fantastiske depoter, de har heromkring, lyder det fra moren. Se hele indslaget fra Hobro: Champagnen på bordet Når man har overstået løbeturen, kan man selvfølgelig få både vand, kakao og frugt, men nu er det champagneløb og nytårsaftensdag, så der er selvfølgelig også champagne og kransekage på bordet. -	Det er blevet en god tradition, at vi mødes her på årets sidste dag og løber en tur og hygger og drikker champagne og spiser kransekage, siger Johnny Wulff Andersen, der er arrangøren bag champagneløbet. Det hele startede for 14 år siden, men dengang var der kun et marathonløb på programmet – i dag ser det noget anderledes ud. -	I dag har vi udvidet til også at have halvmarathon, familieløb, en gåtur, og vi har hoppeborge til børnene, og der er masser af aktiviteter hele dagen, siger Johnny Wulff Andersen. Der er købt ind Familien Pedersen har taget turen fra Hvalpsund i Vesthimmerland for at deltage i løbet. Når de har løbet turen, venter der udover mad og drikke også en familie- og juniorpakke fyldt med fyrværkeri til at fejre aftenen. -	Kan du holde dig vågen hele aftenen ovenpå sådan en tur her? -	Det kan jeg nemt, altså os der er i god form – det er intet problem, siger Laila Elisabeth Pedersen. Startnumrene og flere af deltagernes medaljer bliver doneret til julemærkehjemmets motionsdag i januar.
Normalt tager man måske først hul på champagnen til Dronningens nytårstale, men i Hobro er traditionen lidt anderledes – her poppes champagnen allerede om formiddagen.